Oficialusis leidinys 140 E , 09/06/2005 p. 0165 - 0167



P6_TA(2004)0017 Maldyvų salos Europos Parlamento rezoliucija dėl politinės padėties Maldyvuose Europos Parlamentas, - atsižvelgdamas į ES informacijos rinkimo misiją Maldyvuose po to, kai ten buvo paskelbta nepaprastoji padėtis, - atsižvelgdamas į JT konvencija prieš kankinimą ir kitokį žiaurų, nežmoniška ir žeminantį elgesį ir baudimą, kurią Maldyvai pasirašė šių metų gegužės mėn., - atsižvelgdamas į savo Darbo tvarkos taisyklių 115 straipsnio 5 dalį straipsnį, A. kadangi nepaprastosios padėties paskelbimas ir po to vykę suėmimai (194 žmonių, įskaitant 10 parlamento narių) yra neadekvati valdžios institucijų reakcija į iš esmės taikiai vykusią demonstraciją, B. pažymėdamas, kad prezidentas Gayoomas naudoja įkalinimą kaip priemonę parlamentinei demokratijai nuslopinti ir šiuo metu yra įkalinęs Maldyvų demokratinės partijos vadovybę, įskaitant parlamento narius Dr. Mohamed Munavvar (buvusį generalinį prokurorą), Ali Faiz, Ilyas Hussein, Ahmed Shafeeq, Ahmed Adil, Dr. Hussein Rasheed Hassan (nacionalinės žmogaus teisių komisijos narį), Ibrahim Hussain Zaki (plačiai gerbiamą diplomatą ir buvusį Pietų Azijos regioninio bendradarbiavimo asociacijos (SAARC) generalinį sekretorių), Ibrahim Ismail, Mohammed Naseem, Ahmed Athif ir Gasim Ibrahim (buvusį SAARC prekybos rūmų prezidentą ir reformistų kandidatąįMaldyvų parlamento pirmininko postą), C. kadangi yra kalinami vienutėse ir, remiantis pranešimais, buvo kankinami šie visuomenės veikėjai: Husnoo Alsnood (teisininkas ir nacionalinės žmogaus teisių komisijos narys), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem ir Asad Whaeed, D. atsižvelgdamas į paskutinį Komisijos parengtą šalies strateginį dokumentą, kuriame buvo nurodytos tokios žinomos Maldyvų problemos kaip "savavališkas suėmimas", "kalinimas vienutėse" ir "nepriklausomų teismų trūkumas", taip pat pažymėta, kad "asmeninės laisvės yra suvaržytos", E. kadangi protesto tikslas buvo pareikalauti atlikti konstitucinę reformą ir paleisti politinius kalinius, F. kadangi ši maža Indijos vandenyno salose gyvenanti tauta pastaruosius 26 metus buvo valdoma griežto totalitarinio režimo sąlygomis, G. kadangi dėl vienpartinės sistemos rinkimų sistema Maldyvuose yra iš esmės ydinga, ir teismų sistema taip pat šališka, H. kadangi šiuo metu Maldyvai išgyvena lemiamą reformų proceso etapą, I. kadangi prezidentas Gayoomas pasiūlė pakeisti Konstituciją taip, kad būtų apriboti jo įgaliojimai ir šalyje leista kurtis politinėms partijoms, nors režimo priešininkai yra labai skeptiškai nusiteikę siūlomų pakeitimų atžvilgiu, J. kadangi salose besilankiusiai ES delegacijai buvo uždrausta susitikti su įkalintaisiais, K. pažymėdamas, kad Maldyvai 1991 m. kovo 13 d. pasirašė JT Konvenciją dėl vaiko teisių (CRC), tačiau vis dar tebelaiko kalėjime nepilnamečių, L. pažymėdamas, kad 1993 m. liepos 31 d. pasirašydami Konvenciją dėl visų formų diskriminacijos prieš moteris panaikinimo (CEDAW) Maldyvai tarptautiniu mastu įsipareigojo panaikinti bet kokią lyčių diskriminaciją, M. kadangi tokioje bauginimo atmosferoje Maldyvų piliečiai neturi žodžio laisvės ir laisvės reikšti nuomonę, nes prezidentas kontroliuoja spaudą, N. kadangi Maldyvai palaiko specialius santykius su Europos Sąjunga ir gauna iš jos paramą vystymuisi, O. kadangi padidėjo prekybos su Maldyvais apimtys - importas iš Maldyvų į ES 2002 m. siekė 38 milijonus eurų, P. pažymėdamas, kad Europos Komisija Maldyvams paskyrė 2 milijonus eurų biudžeto lėšų bendradarbiavimui finansuoti, Q. kadangi Maldyvai priklauso mažiausiai išsivysčiusių šalių grupei ir jų vystymasis labai priklauso nuo kitų šalių, R. kadangi Europos Sąjungos parama neskiriama korumpuotiems režimams, kurie nepaiso savo tarptautinių įsipareigojimų, o jos skyrimas priklauso nuo duomenų apie tinkamą paramos gavėjo valdymą, teisės viešpatavimą, žmogaus teises ir įsipareigojimų vykdyti reformas laikymąsi, S. kadangi, remdamasi Kotonu susitarime ir kituose susijusiuose susitarimuose numatytomis su žmogaus teisėmis susijusiomis sąlygomis, ES kreips ypatingą dėmesį į būsimą raidą, T. kadangi prezidentas Gayoomas praeityje sukūrė klestinčią turizmo pramonę ir taip pat sukūrė tai, ką galima apibūdinti nebent kaip klestintį šeimos verslą ir politinį tinklą visoje šalyje, U. kadangi praėjusiais metais 106451 italų, 77642 vokiečių, 71440 britų, neminint kitų valstybių narių piliečių, apsilankė Maldyvuose nežinodami, kad Maldyvų valdžios institucijos nepakankamai gerbia pagrindines žmogaus teises ir kad daug žmonių yra įkalinti be teismo, 1. ragina prezidentą Gayoomą nedelsiant atšaukti nepaprastąją padėtį Maldyvuose, užtikrinti pagrindines savo šalies piliečių teises ir išlaisvinti demokratinių reformų rėmėjus, kurie buvo sulaikyti 2004 m. rugpjūčio 14 d; 2. ragina vyriausybę nedelsiant pradėti atvirą ir visapusišką reformų įgyvendinimo procesą, kuris bus geriausias būdas šalyje užtikrinti stabilumą; 3. išreiškia viltį, kad žadėtasis demokratinis procesas prasidės, ir pirmiausia jis paskatins politinį pliuralizmą ir laisvę pasirinkti šalies vadovus; 4. ragina, kad iš anksto būtų sudarytas susitarimas su Tarptautiniu raudonojo kryžiaus komitetu (ICRC) dėl kalėjimų stebėjimo; 5. ragina Komisiją ir valstybes nares nedelsiant nutraukti bet kokią nehumanitarinę pagalbą Maldyvams ir nedelsiant uždrausti keliones, kad Maldyvų vyriausybės nariai bei kiti Maldyvų pareigūnams negalėtų atvykti į Europos Sąjungos valstybes nares; 6. ragina ES ir valstybių narių vyriausybes nustatyti, kokiuose užsienio bankuose laikomos Maldyvų vyriausybės lėšos; 7. ragina Europos Sąjungą visiems turistams, ketinantiems keliauti į Maldyvus, suteikti išsamią informaciją apie žmogaus teisių padėtį šioje šalyje; 8. ragina Komisiją inicijuoti oficialią ilgesnio laikotarpio Europos Sąjungos švietimo programą, kurios metu kelionės šalį besirenkantys turistai būtų informuojami apie žmogaus teisių padėtį šalyse ir įspėjami apie šalis, kuriose žmogaus teisės apsauga neatitinka tarptautinių standartų; 9. prašo Maldyvų vyriausybės leisti Europos Sąjungos delegacijai susitikti su aktyvistais, kurie dalyvavo demonstracijoje už demokratiją; 10. įpareigoja Pirmininką perduoti šią rezoliuciją Komisijai, Tarybai, Jungtinių Tautų Generaliniam sekretoriui, Sandraugai, JAV vyriausybei, Pasaulinei turizmo organizacijai ir visoms su turizmu susijusioms organizacijoms, IATA ir ATOL licencijas turintiems kelionių operatoriams ir oro linijoms, Indijos vyriausybei ir SAARC šalių vyriausybėms. --------------------------------------------------